text: Forsøgte røveri mod pengeløs bank
  29 oktober 2013 kl. 18.37
  En røver i Vojens havde ikke lavet sit hjemmearbejde, inden han gik i aktion mod Danske Bank i Østergade. Banken er nemlig pengeløs.
  
  Manden kom ind i banken kort før kl. 15 og fiskede en pistol op af en sort og hvid pose.
  Han fik ingen penge med fra banken - Danske Bank i Østergade i Vojens er nemlig en pengeløs bank.
  Bankrøveren beskrives som 45-50 år, 180-185 cm høj og almindelig af bygning. Han havde gråligt hår, var dansk af udseende og talte dansk uden dialekt. Manden bar en sort hætte, en halvlang sort frakke og nogle bukser, der var lidt lysere end frakken.
  Politiet ved ikke, om der var tale om en rigtig pistol - eller det var en attrap. Har du oplysninger i sagen, så kontakt Syd-og Sønderjyllands Politi på telefonnummer 114.
  